P6_TC1-COD(2004)0098

Stališče Evropskega parlamenta sprejeto na prvi obravnavi dne 23. februarja 2005 z namenom sprejetja Direktive 2005/.../ES Evropskega parlamenta in Sveta o priznavanju spričeval pomorščakov, ki jih izdajo države članice, in spremembi Direktive 2001/25/ES

EVROPSKI PARLAMENT IN SVET EVROPSKE UNIJE STA

ob upoštevanju Pogodbe o ustanovitvi Evropske skupnosti, zlasti člena 80(2) Pogodbe,

ob upoštevanju predloga Komisije,

ob upoštevanju mnenja Evropskega ekonomsko-socialnega odbora [1],

ob upoštevanju mnenja Odbora regij [2],

v skladu s postopkom iz člena 251 Pogodbe [3]

ob upoštevanju naslednjega:

1) Svet je v svojih zaključkih z dne 5. junija 2003 o izboljšanju podobe ladijskega prometa Skupnosti in spodbujanju mladih k pomorskemu poklicu opozoril na potrebo po spodbujanju poklicne mobilnosti pomorščakov znotraj Evropske unije, zlasti kar zadeva postopke priznavanja spričeval o usposobljenosti pomorščakov ob zagotavljanju popolnega ravnanja v skladu z zahtevami Konvencije Mednarodne pomorske organizacije o standardih za usposabljanje, izdajanje spričeval in ladijsko stražarjenje pomorščakov iz leta 1978, kakor je bila večkrat spremenjena (Konvencija STCW).

2) Pomorski promet je področje s posebnim mednarodnim značajem, ki se intenzivno in hitro razvija. Skladno s tem in spričo vse večjega pomanjkanja pomorščakov znotraj Skupnosti je ravnotežje med ponudbo osebja in povpraševanjem po njem lažje ohraniti na ravni Skupnosti kot na nacionalni ravni. Zato je bistvenega pomena, da se skupna transportna politika na področju pomorskega prometa razširiti, da bi tako pospešili gibanje pomorščakov znotraj Skupnosti.

3) Glede kvalifikacij pomorščakov je Skupnost določila minimalne zahteve za izobraževanje in usposabljanje pomorščakov ter izdajanje spričeval le-tem, kot to določa Direktiva 2001/25/ES Evropskega parlamenta in Sveta z dne 4. aprila 2001 o minimalni ravni izobraževanja pomorščakov [4]. Omenjena Direktiva v pravo Skupnosti vključuje standarde za mednarodno usposabljanje, izdajanje spričeval in ladijsko stražarjenje, določene s Konvencijo STCW.

4) Direktiva 2001/25/ES določa, da morajo pomorščaki imeti spričevalo o usposobljenosti, ki ga izda in potrdi pristojni organ države članice v skladu z omenjeno direktivo in ki zakonitemu imetniku spričevala omogoča delo na ladji in opravljanje funkcije, ki zajema stopnjo odgovornosti, določeno v spričevalu.

5) V skladu s členoma 18(1) in (2) Direktive 2001/25/ES se za vzajemno priznavanje spričeval pomorščakov med državami članicami, ki so ali niso državljani držav članic, uporabljajo določbe Direktiv 89/48/EGS [5] in 92/51/EGS [6] o prvem oziroma drugem splošnem sistemu priznavanja poklicnega izobraževanja in usposabljanja. Omenjeni direktivi ne predvidevata samodejnega priznavanja formalnih kvalifikacij pomorščakov, saj se za le-te lahko uporabijo kompenzacijski ukrepi.

6) Vsaka država članica naj prizna vsako spričevalo ali katero koli drugo dokazilo o formalnih kvalifikacijah, izdano v drugi državi članici v skladu z Direktivo 2001/25/ES. Vsaka država članica naj zato pomorščaku, ki je spričevalo o usposobljenosti pridobil v drugi državi članici, ki izpolnjuje zahteve Direktive, dovoli, da začne in opravlja pomorski poklic, za katerega je kvalificiran, brez kakršnih koli predpogojev, ki niso določeni za njene lastne državljane.

7) Ker je ta direktiva namenjena lajšanju vzajemnega priznavanja spričeval, ne določa pogojev, ki zadevajo dostop do zaposlitve.

8) Konvencija STCW določa jezikovne zahteve za pomorščake. Te zahteve bi morale biti vnesene v pravo Skupnosti, da bi se zagotovila učinkovita komunikacija na ladjah in olajšal prosti pretok pomorščakov v Skupnosti.

9) Širjenje ponarejenih spričeval o usposobljenosti pomorščakov predstavlja dandanašnje dni resno nevarnost za varnost na morju in zaščito morskega okolja. V večini primerov imetniki ponarejenih spričeval o usposobljenosti ne izpolnjujejo minimalnih zahtev iz Konvencije STCW. Pomorščaki so zlahka lahko vključeni v pomorske nesreče.

10) Države članice naj zato sprejmejo in izvajajo posebne ukrepe za preprečevanje in kaznovanje goljufivega ravnanja, povezanega s spričevali o usposobljenosti ter, naj si v okviru Mednarodne pomorske organizacije prizadevajo za dosego strogih in izvedljivih sporazumov o boju proti takšnim ravnanjem na svetovni ravni. Odbor za varnost na morju in preprečevanje onesnaževanja z ladij je primerno mesto za izmenjavo podatkov, izkušenj in najboljših praks v zvezi s tem.

11) Z Uredbo (ES) št. 1406/2002 [7] je bila ustanovljena Evropska agencija za pomorsko varnost (agencija) za namene zagotavljanja visoke, enotne in učinkovite ravni pomorske varnosti in preprečevanja onesnaževanja z ladij. Ena od nalog agencije je pomagati Komisiji pri izvajanju kakršnihkoli nalog, ki so ji podeljene na podlagi zakonodaje Skupnosti, ki se nanaša na usposabljanje, podeljevanje spričeval in ladijsko stražarjenje pomorščakov.

12) Agencija naj bi zato pomagala Komisiji pri preverjanju ali države članice izpolnjujejo zahteve te direktive in Direktive 2001/25/ES.

13) Vzajemno priznavanje spričeval pomorščakov med državami članicami, naj bodo to državljani ali ne, naj ne bi bilo več predmet področja uporabe Direktiv 89/48/EGS in 92/51/EGS, ampak naj bi bilo urejeno z določbami te direktive.

14) Svet bi moral v skladu z odstavkom 34 Medinstitucionalnega sporazuma o boljšem sprejemanju zakonov [8] spodbujati države članice, naj zase in za interes Skupnosti sestavijo lastne tabele, ki bodo čim bolje prikazale ujemanje med to direktivo in njihovimi ukrepi za prenos direktive ter te tabele tudi objavijo.

15) Direktivo 2001/25/ES naj bi zato ustrezno spremeniti

SPREJELA NASLEDNJO DIREKTIVO:

Člen 1

Področje uporabe

Ta direktiva se uporablja za pomorščake, ki so:

a) državljani držav članic;

b) nedržavljani s spričevalom, ki ga je izdala država članica.

Člen 2

Opredelitve pojmov

V tej direktivi se uporabljajo naslednje opredelitve pojmov:

a) pomorščak pomeni osebo, ki je usposobljena in ima spričevalo države članice vsaj v skladu z zahtevami iz Priloge I k Direktivi 2001/25/ES;

b) "spričevalo" pomeni veljaven dokument v smislu člena 4 Direktive 2001/25/ES;

c) "ustrezno spričevalo" pomeni spričevalo, kot je opredeljeno v točki 27 člena 1 Direktive 2001/25/ES;

d) "overitev" pomeni veljaven dokument, ki ga je izdal pristojni organ države članice v skladu s členom 5(2) in (6) Direktive 2001/25/ES;

e) "priznavanje" pomeni priznanje veljavnosti spričevala ali ustreznega spričevala, ki ga je izdala druga država članica, s strani pristojnega organa države članice gostiteljice;

f) "država članica gostiteljica" pomeni katero koli državo članico, v kateri pomorščak uveljavlja priznanje svojega ali svojih ustreznih spričeval oziroma drugega spričevala ali spričeval;

g) "Konvencija STCW" pomeni Mednarodno konvencijo o standardih za usposabljanje, izdajanje spričeval in ladijsko stražarjenje pomorščakov iz leta 1978, kakor je bila večkrat spremenjena;

h) "Kodeks STCW" pomeni Kodeks o usposabljanju, izdajanju spričeval in ladijskem stražarjenju pomorščakov, kakor je bil sprejet z Resolucijo 2 Konference podpisnic STCW iz leta 1995, kakor je bil večkrat spremenjen;

i) "Agencija" pomeni Evropsko agencijo za pomorsko varnost, ustanovljeno z Uredbo (ES) št. 1406/2002.

Člen 3

Priznavanje spričeval

1. Vsaka država članica prizna ustrezna spričevala ali druga spričevala, ki jih je izdala druga država članica v skladu z zahtevami iz Direktive 2001/25/ES.

2. Priznanje ustreznih spričeval se omeji na dela, naloge in raven usposobljenosti, ki so določene v spričevalu in jih spremlja kakršnakoli overitev, ki potrjuje to priznanje.

3. Države članice zagotovijo pravico do pritožbe zoper vsako zavrnitev overovitve veljavnega spričevala, ali zoper odsotnost odgovora, v skladu z nacionalno zakonodajo in postopki.

4. Ne glede na odstavek 3 lahko pristojni organi države članice gostiteljice uvedejo dodatne omejitve del, nalog in ravni usposobljenosti v zvezi z obalno plovbo, kakor določa člen 7 Direktive 2001/25/ES, ali nadomestnih spričeval, izdanih na podlagi Pravila VII/1 Priloge I k Direktivi 2001/25/ES.

5. Država članica gostiteljica zagotovi, da imajo pomorščaki, ki predložijo v priznanje spričevala za naloge in ravni vodenja, ustrezno znanje o pomorski zakonodaji te države članice v zvezi z nalogami, ki jih smejo opravljati.

Člen 4

Spremembe Direktive 2001/25/ES

Direktiva 2001/25/ES se spremeni:

1) Člen 4 se nadomesti z naslednjim:

"Člen 4

Spričevalo

Spričevalo je katerikoli veljavni dokument, ne glede na njegovo poimenovanje, izdan s strani ali po pooblastilu pristojnega organa države članice v skladu s členom 5 in zahtevami, določenimi v Prilogi I."

2) Vstavi se naslednji člen 7a:

"Člen 7a

Preprečevanje goljufij in drugih nezakonitih ravnanj

1. Države članice sprejmejo in izvršijo ustrezne ukrepe za preprečevanje goljufij in drugih nezakonitih ravnanj, ki se nanašajo na postopek izdajanja spričeval ali spričevala, izdana in potrjena s strani pristojnih organov, ter predpišejo kazni, ki so učinkovite, sorazmerne in odvračilne.

2. Države članice imenujejo nacionalne organe, pristojne za odkrivanje in boj proti goljufivim ravnanjem ter izmenjavo podatkov v zvezi z izdajanjem spričeval pomorščakov s pristojnimi organi drugih držav.

Države članice o tem nemudoma obvestijo druge države članice in Komisijo.

Države članice o tem nemudoma obvestijo tudi vse tretje države, do katerih so prevzele obveznosti v skladu z odstavkom 1.2 Pravila I/10 Konvencije STCW.

3. Na zahtevo države članice gostiteljice pristojni organi druge države članice zagotovijo pisno potrdilo ali zavrnitev verodostojnosti spričeval pomorščakov, ustreznih overitev ali katerihkoli drugih dokumentarnih dokazil o usposabljanju, izdanih v tej drugi državi članici."

3) Člen 18(1) in (2) se črta z učinkom od ... [9].

4) Vstavi se naslednji člen 21a:

"Člen 21a

Redno spremljanje skladnosti

Brez poseganja v pristojnosti Komisije iz člena 226 Pogodbe, Komisija skupaj z agencijo, redno in vsaj vsakih pet let preveri, ali države članice izpolnjujejo minimalne zahteve, določene s to direktivo."

5) Vstavi se naslednji člen 21b:

"Člen 21b

Poročilo o skladnosti

Najpozneje [...] [10] mora Komisija Evropskemu parlamentu in Svetu predložiti poročilo o oceni, ki ga pripravi na podlagi podatkov, pridobljenih v skladu s členom 21a. V tem poročilu bo Komisija analizirala ravnanje držav članic v skladu s to direktivo in predlagala dodatne ukrepe, kjer je potrebno."

6) V Poglavju I Priloge I se vstavi naslednji odstavek 1a:

"1a. Države članice zagotovijo, da so pomorščaki primerno jezikovno usposobljeni, kot je določeno v oddelkih A-II/1, A-III/1, A-IV/2 in A-II/4 Kodeksa STCW, da bi jim omogočile izvajanje njihovih specifičnih dolžnosti na plovilu, ki pluje pod zastavo države članice gostiteljice."

Člen 5

Prenos

1. Države članice sprejmejo zakone in druge predpise, potrebne za uskladitev s to direktivo, najpozneje do [...] [11]. Komisiji nemudoma posredujejo besedila teh predpisov.

Države članice se v svojih predpisih sklicujejo na to direktivo, ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice predložijo Komisiji besedila predpisov nacionalne zakonodaje, sprejetih na področju, ki ga ureja ta direktiva.

Člen 6

Začetek veljavnosti

Ta direktiva začne veljati dvajseti dan po objavi v Uradnem listu Evropske unije.

Člen 7

Naslovniki

Ta direktiva je naslovljena na države članice.

V ..., ...

Za Evropski parlament

Predsednik

Za Svet

Predsednik

[1] UL C [...], [...], str. [...].

[2] UL C [...], [...], str. [...].

[3] Stališče Evropskega parlamenta z dne 23. februarja 2005.

[4] UL L 136, 18.5.2001, str. 17. Direktiva, kakor je bila nazadnje spremenjena z Direktivo 2003/103/ES (UL L 326, 13.12.2003, str. 28).

[5] Direktiva Sveta 89/48/EGS z dne 21. decembra 1988 o splošnem sistemu priznavanja visokošolskih diplom, pridobljenih s poklicnim izobraževanjem in usposabljanjem, ki traja najmanj tri leta (UL L 19, 24.1.1989, str. 16). Direktiva, kakor je bila spremenjena z Direktivo 2001/19/ES Evropskega parlamenta in Sveta (UL L 206, 31.7.2001, str. 1).

[6] Direktiva Sveta 92/51/EGS z dne 18. junija 1992 o drugem splošnem sistemu priznavanja strokovne izobrazbe in usposabljanja, ki dopolnjuje Direktivo 89/48/EGS (UL L 209, 24.7.1992, str. 25). Direktiva, kakor je bila nazadnje spremenjena z Direktivo Komisije 2004/108/ES (UL L 32, 5.2.2004, str. 15).

[7] Uredba (ES) št. 1406/2002 Evropskega parlamenta in Sveta z dne 27. junija 2002 o ustanovitvi Evropske agencije za pomorsko varnost (UL L 208, 5.8.2002, str. 1). Uredba, kakor je bila nazadnje spremenjena z Uredbo (ES) št. 724/2004 (UL L 129, 29.4.2004, str. 1).

[8] UL C 321, 31.12.2003, str. 1.

[9] 24 mesecev od dneva začetka veljavnosti te direktive.

[10] Pet let od dneva začetka veljavnosti te direktive.

[11] 24 mesecev od dneva začetka veljavnosti te direktive.

--------------------------------------------------